Да је мени лећи, па умрети
Да је мени лећи, па умрети,
А да ми је смрти не видити,
Да ја видим, ко ће ме жалити!
Жалиће ме моја мила мајка,
И жалиће моја слатка дика,
Мајка ће ме за годину дана,
Слатка дика за недељу дана:
Врснија је та недеља дана,
Нег' мајчина сва година дана.

Извор  
Стеван Бошковић, Бачванске песме. У Новоме Саду. Српска народна задружна штампарија, 1879. стр. 51.

Српске лирске народне песме‎
Бачванске песме